Сабийхэр илъэсыщIэм дгъэгуфIэнщ!
«ХъуэпсапIэхэм я псей» псапащIэ Iуэхум Къэбэрдей-Балъкъэрым и къалащхьэм дэсхэри хьэщIэхэри хэтыну Iэмал ягъуэтынущ. Къэбэрдей-Балъкъэрым къалэн куэд зыгъэзащIэ и щIалэгъуалэ центрым и жэрдэмкIэ ирагъэкIуэкI сабий зеиншэхэмрэ гугъуехь хэхуа сабийхэмрэ ядэIэпыкъуным хуэгъэза псапащIэ лэжьыгъэ.
Абы хэтыну хуей дэтхэнэ зыми тыгъэ пыухыкIа къищэхуу «Вестер Гипер», «Дея» сату центрхэм щагъэува матэхэм иралъхьэ хъунущ.
Нэгъабэ ирагъэкIуэкIа апхуэдэ лэжьыгъэм хиубыдэу сабийхэр ириджэгун папщIэ зэхуахьэса хьэпшыпхэр Налшык къалэ дэт Сабий унэм къелыжри, балигъ мыхъуахэм папщIэ республикэ реабилитацэ центрми интернат еджапIэ №3-ми иратащ. Апхуэдэу а хьэпшыпхэм ящыщ Iыхьэ хурагъэшащ илъэсыщIэр къыщихьэм я унэ ямыгъэкIуэжауэ республикэ онкологие центрым къыщIэна цIыкIухэми.
Джэдгъэф Маринэ.
